Sarak manis

“Entara sarak ti tau dikemendarka Kort Penghulu iya nya sarak manis, kena tinggalka laki tauka bini, tegal gila tauka sakit lan, tegal kena jil, tegal ngidap penyakit, sarak ketegal butang enggau sarak ketegal kebuah bukai. ”

Tuju Adat Iban dikena nanggam pendiau enggau ulah begulai enggau pangan diri sama diri awakka mai penyelap, pengerai enggau pengelantang diri serumah nyengkaum adat sarak.

Nitih ku Tuai Rumah Akul Dagang ari Sungai Belalang, Salim di Sibu, ulah enggau pendiau ke manah nitihka adat ukai semina nanggam diri sebansa enda belah tauka pambar aja, tang mupuk matih pendiau ke menyana di mua Petara ngambika tau diau chelap lindap nguan menua.

“Taja pengawa sarak tu ukai pekara dikedeka kitai, tang bisi adat udah ditetap sida ke tuai dulu dikena mutarka iya nentuka kededua piak bela lantang ati sereta enda lalu mutuska kaul, kelebih agi kaul anak enggau apai indai sida ke sarak.

“Mayuh amat kes sarak udah dipechara ba Kort Bumiputera kitai, tebal agi kes tu bepun ari laya, saru penemu tauka kelalu ninding, enda seati agi, terumpang pechaya enggau mayuh pekara bukai ngujungka kaul sida puntan.

“Entara sarak ti tau dikemendarka Kort Penghulu iya nya sarak manis, kena tinggalka laki tauka bini, tegal gila tauka sakit lan, tegal kena jil, tegal ngidap penyakit, sarak ketegal butang enggau sarak ketegal kebuah bukai.

“Dalam Undang-Undang Tikah (Marriage and Divorce Act) ke diubah baru dalam taun 1976 nadai nagang peranak asal Sarawak jadi belaki bebini enggau sarak nitihka adat asal. Nya alai, bansa Iban di menua Sarawak tau jadi belaki bebini tauka ngatur sarak sida nitihka Adat Iban,” ku iya ngelansa.

Iya ti udah dipadu mangku pengawa nyadi Assessor ba Kort Bumiputera di Sibu madah, atur sarak enggau pekara belanja anak udah ditusun baru nitihka pemansang pendiau kemaya hari.

Anak ke enda nemu utai ulu-ili ketegal apai indai udah terumpang ruang bilik patut disikap enggau belanja enggaika sida tu idup napi pemerinsa, suntuk belanja lalu keberuran enda makai.

“Ngenang pasal atur bebagi barang enggau lanting lebuh sarak. Nyadi barang ke kena bagi nya dikumbai barang lama, barang ulih begulai enggau asil ari pengawa pemansang ba ruang bilik seduai ke sarak. 

“Reti barang lama tu iya nya barang ke diulih apin begulai lalu barang ulih begulai iya nya barang diulih sekumbang begulai melaki bini. Semua asil tauka pemisi diulih ari pengawa pemansang bepukuka barang lama deka dibagi bela entara diri sebilik.

“Barang dikumbai lanting diatu nyengkaum pesaka baka kebun getah tauka tanah, sekalika barang bukai ke berega baka keresa lama baka tawak, bebendai, bedil enggau ke bukai datai ari bilik lama,” ku iya ngelansa silik ti kala mangku pengawa kaunsilor.

Nangkan nya ku iya, enti orang sarak baru udah melah pinang, sekalika lelaki tauka indu enggaika pangan agi enggau nadai tentu tegal, sapa seduai muai pangan deka kena tinggang penyalah nitihka pemesai ukum di menua nya.

“Enti sema lelaki muai indu, penyalah iya besai agi ari enggi indu. Ditambah enggau ukum Perintah, iya mega dipinta mayar pemalu ngagai iya ti dibuai, nitihka pemesai adat ti selalu dikena di menua nya.

“Bisi mega sekeda lalu apin begulai, enda teantika nyundang pinang alai muai pangan, tang jarang amat utai baka tu nyadi lalu suah agi nyadi enti ati barang sapa seduai ke jadi nya endang enggai, sekalika enggai ka gamal, bisi orang bukai dikedeka tauka tegal bukai, tang alai nyadi melah pinang ari pejal apai indai.

## Malin